Nyabiabia Siwo Tso Exlẽlawo Gbɔ
Nyabiabia Siwo Tso Exlẽlawo Gbɔ
Le Yesu fe kpɔɖeŋugbedodoɖa me la, ɖe wònɔ gbɔgblɔm be wole Mawu fe lɔlɔ̃nu wɔm le dzifo togbɔ be womekpɔ nya mawudɔla vɔ̃ɖiwo ɖa ɣemaɣi o hãa?
Abe alesi woŋlɔe ɖe Mateo 6:10 ene la, Yesu gblɔ be: “Woawɔ wò lɔlɔ̃nu le anyigba dzi, sigbe alesi wowɔna le dzifo ene!” Woate ŋu ase biabia sia gɔme le mɔ eve nu. Gbãtɔ, be enye kukuɖeɖe be woawɔ Mawu fe lɔlɔ̃nu le anyigba dzi abe alesi wole ewɔm xoxo le dzifo ene loo alo, evelia, be enye biabia be woawɔe bliboe le dzifo kple anyigba dzi siaa. * Gɔmesese si le nya si Yesu gblɔ do ŋgɔ be “wò fiaɖufe nava” ŋu fia be nukpɔsusu evelia la wɔ ɖeka kple Ŋɔŋlɔawo wu. Eye eɖe alesi nɔnɔmea nɔ esime Yesu nɔ anyigba dzi kple ɣeyiɣi didi si kplɔe ɖo la fia. Le mɔ ka nu?
Nyaɖeɖefia fe agbalẽa he susu yi nu ɖedzesi eve siwo dzɔ le Mawu fe Fiaɖufea ɖoɖo anyi le dzifo me dzi. Gbãtɔ ku ɖe dzifoa ŋutɔ ŋu eye evelia ku ɖe anyigba ŋu. Nyaɖeɖefia 12:7-9, 12 gblɔ be: “Aʋa dzɔ le dzifo: Mixael kple efe dɔlawo yi aʋa wɔ ge kple ʋɔ driba la. Eye ʋɔ driba la kple efe dɔlawo wɔ aʋa la, eye womeɖu dzi o, eye womegakpɔ wofe tefe hã le dzifo o. Eye wotsɔ ʋɔ driba gã, si nye da xoxo la, esi woyɔna be: Abosam kple Satana, amesi nye xexeame katã blela la, fu gbe, eye wotsɔe fu gbe ɖe anyigba, eye wotsɔ efe dɔlawo hã fu gbe ɖe anyi hekpe ɖe eŋuti. Eyata dzi nedzɔ mi, mi dzifowo kple amesiwo nɔ wo me la! Baba na anyigba kple atsiafu; elabena Abosam ɖi va mia gbɔ, eye dzi le ekum ŋutɔ; elabena enyae be, vovoɣi vi aɖe ko yekpɔ.”
Satana kple efe gbɔgbɔ vɔ̃wo nyanya le dzifo le fe 1914 me megbe ɖe gbɔgbɔ dzeaglãwo katã ɖa le nuto ma me, wònye dzidzɔ geɖe na Yehowa fe vi mawudɔla wɔnutefewo, siwo nye efe gbɔgbɔmenuwɔwɔwo fe akpa gãtɔ la. (Hiob 1:6-12; 2:1-7; Nyaɖeɖefia 12:10) Aleae Yesu fe kpɔɖeŋugbedodoɖa me biabia si ku ɖe dzifo ŋu la va emee. Amesiwo katã susɔ ɖe dzifo nuto ma me la nye nutefewɔlawo na Yehowa eye wobɔbɔa wo ɖokuiwo ɖe efe dziɖulanyenye te bliboe.
Míate gbe ɖe edzi be do ŋgɔ na ema, esime mawudɔla vɔ̃ɖiwo gate ŋu yia dzifo, gɔ̃ hã la, woɖe wo ɖa tso Mawu fe fomea me eye wonɔ mɔxeɖenu sesẽwo te. Le kpɔɖeŋu me, Yuda 6 ɖee fia be le fe alafa gbãtɔ M.Ŋ. ma me gɔ̃ hã la, “wotsɔ kɔsɔkɔsɔ mavɔwo bla wo hedzra wo ɖo ɖe [gbɔgbɔ me] viviti tsiɖitsiɖi me hena ŋkeke gã la fe ʋɔnudɔdrɔ̃.” Nenema kee Petro II, 2:4 gblɔ be: “Mawu mekpɔ mawudɔla wɔnuvɔ̃wo fe nublanui o, ke wòtsɔ [gbɔgbɔ me] viviti tsiɖitsiɖi fe kɔsɔkɔsɔwo bla wo hetu asi wo xlã ɖe dzomavɔʋe [si nye gbɔ̃ɖiame fe nɔnɔme aɖe] me, bena woadzra wo ɖo hena ʋɔnudɔdrɔ̃.” *
Togbɔ be mawudɔla vɔ̃ɖi siawo nye amesiwo woɖe le hame esime wogakpɔtɔ nɔ dzifo hã la, wokpɔ ŋusẽ gã aɖe ɖe anyigba dzi. Le nyatefe me la, Mawu fe Nya yɔ Satana be “xexe sia me fia,” eye wòyɔ gbɔgbɔ vɔ̃awo be ‘viviti sia fe xexea dziɖulawo.’ (Yohanes 12:31; Efesotɔwo 6:11, 12; Yohanes I, 5:19) Le ŋusẽ si le Abosam si ta la, ete ŋu tsɔ “xexeame fiaɖufewo katã kple wofe ŋutikɔkɔe” ɖo Yesu ŋkume be yeatsɔe nɛ ne ede ta agu na ye zi ɖeka pɛ ko. (Mateo 4:8, 9) Ekema eme kɔ fã be, ne Mawu fe Fiaɖufea ‘va’ hena nuwo ɖɔɖɔɖo le anyigba dzi la, ahe tɔtrɔ ɖedzesiwo vɛ.
Le anyigba dzi afisia la, Mawu Fiaɖufea fe ‘vava’ ahe nuɖoanyi yeye kura vɛ. Fiaɖufea agbã dziɖuɖu siwo katã amegbetɔwo ɖo anyi la eye wòava zu dziɖuɖu ɖeka kolia si aɖu anyigba dzi. Le ɣeyiɣi ma ke me la, amegbetɔ mawuvɔ̃la siwo dzi wòaɖu la anye “anyigba yeye.” (Petro II, 3:13; Daniel 2:44) Fiaɖufea aɖe nuvɔ̃ hã ɖa keŋkeŋ le amegbetɔfome toɖolawo ŋu eye le ɣeyiɣi aɖe megbe la, wòawɔ anyigba bliboa wòazu paradiso, si awɔe be woaɖe Satana fe dziɖuɖu fe ke ɖesiaɖe ɖa.—Romatɔwo 8:20, 21; Nyaɖeɖefia 19:17-21.
Le Ƒe Akpe Ðeka la fe nuwuwu, ne Mesia Fiaɖufea wɔ Mawu fe lɔlɔ̃nu si wobia tso esi de goe la, “Vi la ŋutɔ hã atsɔ eɖokui ade amesi tsɔ nuwo katã de ete la te, bene Mawu nanye wo katã le wo katã me.” (Korintotɔwo I, 15:28) Ekema dodokpɔ mamlɛa ava, esi megbe woaɖe Satana, efe gbɔgbɔ vɔ̃wo, kple amegbetɔ dzeaglã siwo wokplɔ trae la ɖa keŋkeŋ le “ku evelia” la me. (Nyaɖeɖefia 20:7-15) Le ema megbe la, nuwɔwɔ siwo katã si nunya le, le dzifo kple anyigba dzi, atsɔ dzidzɔ abɔbɔ wo ɖokui ɖe Yehowa fe dziɖulanyenye si me lɔlɔ̃ le la te tegbee. Ema anye Yesu fe kpɔɖeŋugbedodoɖa me nyawo fe emevava blibo le goawo katã me.—Yohanes I, 4:8.
[Etenuŋɔŋlɔwo]
^ mm. 3 The Bible—An American Translation, ɖe Yesu fe kpɔɖeŋugbedodoɖa fe akpa sia gɔme be, “Wò fiaɖufe nava! Woawɔ wò lɔlɔ̃nu le anyigba dzi kple dzifo siaa!”—Mateo 6:10.
^ mm. 6 Apostolo Petro tsɔ amenyanya le gbɔgbɔ me sia sɔ kple “gaxɔ” me nɔnɔ. Gake menye “aʋli” si me woava tsɔ gbɔgbɔ vɔ̃ mawo afu gbe ɖo hena fe akpe ɖeka lae wòwɔnɛ o.—Petro I, 3:19, 20; Luka 8:30, 31; Nyaɖeɖefia 20:1-3.
ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn